***Lady Bird*** er en amerikansk dramakomedie fra 2017, skrevet og regissert av Greta Gerwig. Saoirse Ronan, Laurie Metcalf, Lucas Hedges, Timothée Chalamet, Tracy Letts, Beanie Feldstein, Stephen Henderson og Lois Smith spiller hovedrollene. Filmen utspiller seg i Sacramento i California og er en oppvekstskildring om den rebelske skoleeleven «Lady Bird» (Ronan) og det turbulente forholdet til moren Marion (Metcalf).

National Board of Review, magasinet *Time* og det amerikanske filminstituttet har alle utpekt filmen i sine årslister. *Lady Bird* ble nominert til fire Golden Globe-priser for beste musikal eller komedie, beste kvinnelige hovedrolle (Ronan), beste kvinnelige birolle (Metcalf) og beste manus (Gerwig). Den vant prisen for beste musikal eller komedie, og Ronan vant prisen for sin rolleskildring. Filmen ble også nominert til fem priser under den 90. Oscar-utdelingen, blant annet beste film.

Handling
--------

En rebelsk ung kvinne som kaller seg «Lady Bird» (Saoirse Ronan) forsøker å skape seg liv på den amerikanske vestkysten mens hun går sisteåret på high school. Hun forelsker seg i teaterentusiasten Danny (Lucas Hedges), men finner senere ut at han er homofil og sliter med å komme ut til sin katolske familie. Da hun skal ha sex for første gang med en av klassens mest populære gutter, Kyle (Timothée Chalamet), blir det ikke helt som hun forestiller seg. Hun sklir også ut av vennskapet med bestevenninnen Julie (Beanie Feldstein) for å bli venn med Kyles venninne Jenna (Odeya Rush). Samtidig er hun opptatt av å komme seg ut av Sacramento, men med dårlige karakterer i matte blir det vanskelig. Hun har i tillegg et turbulent forhold til moren Marion (Laurie Metcalf), og faren sliter med depresjon.

Medvirkende
-----------

Saoirse Ronan spiller den rebelske skoleeleven «Lady Bird», og hun har fått god kritikk for rolletolkningen. Foto: Gordon Correll 
* Saoirse Ronan som Christine «Lady Bird» McPherson
* Laurie Metcalf som Marion McPherson
* Tracy Letts som Larry McPherson
* Lucas Hedges som Danny O'Neill
* Timothée Chalamet som Kyle Scheible
* Beanie Feldstein som Julianne «Julie» Steffans
* Stephen Henderson som pater Leviatch
* Lois Smith som Sister Sarah Joan
* Laura Marano som Diana Greenway
* Jordan Rodrigues som Miguel McPherson
* John Karna som Greg Anrue
* Odeya Rush som Jenna Walton
* Jake McDorman som Mr. Bruno
* Kathryn Newton som Darlene
* Andy Buckley som onkel Matthew
* Danielle Macdonald som ung dame
* Kristen Cloke som Ms. Steffans

Utgivelse
---------

*Lady Bird* hadde verdenspremiere på Telluride filmfestival 1. september 2017. Den hadde kinopremiere i USA 3. november 2017 og skal etter planen ha kinopremiere i Norge 13. april 2018. Filmen fikk god kritikk, blant annet for Ronans rolletolkning og Gerwigs manus. På et tidspunkt var *Lady Bird* tidenes mest kritikerroste film hos nettstedet Rotten Tomatoes, med 100 % oppslutning blant totalt 164 publiserte anmeldelser. A.O. Scott fra *The New York Times* skrev at filmen er «svært velskrevet, fylt av ordspill og livlig argumentasjon. Hver replikk høres ut som noe en person faktisk kan finne på å si, noe som betyr at filmen også er svært velspilt».

Referanser
----------

1. ↑  Galuppo, Mia (10. november 2017). «'Lady Bird': How Greta Gerwig Re-created 2002 to Tell Her Coming-of-Age Story». *The Hollywood Reporter*. Besøkt 26. desember 2017.
2. ↑  «National Board of Review Announces 2017 Award Winners». National Board of Review. 28. november 2017. Besøkt 26. desember 2017.
3. ↑  Zacharek, Stephanie (7. desember 2017). «The Top 10 Movies of 2017». *Time*. Besøkt 26. desember 2017.
4. ↑  «AFI Awards 2017». Det amerikanske filminstituttet. Besøkt 26. desember 2017.
5. ↑  Rubin, Rebecca (11. desember 2017). «Golden Globe Nominations: Complete List». *Variety*. Besøkt 26. desember 2017.
6. ↑  «Oscar Nominations: Complete List». Variety. 23. januar 2018. Besøkt 19. februar 2018.
7. ↑  «Greta Gerwigs Lady Bird er tidenes mest kritikerroste film hos Rotten Tomatoes». Montages. 28. november 2017. Besøkt 26. desember 2017.
8. ↑  «Review: Greta Gerwig’s ‘Lady Bird’ Is Big-Screen Perfection». *The New York Times*. 31. oktober 2017. Besøkt 26. desember 2017.

Eksterne lenker
---------------

* (en) *Lady Bird* på Internet Movie Database Rediger på Wikidata

* *Lady Bird (film)* hos Filmweb

* (no) *Lady Bird* hos Filmfront Rediger på Wikidata

* (sv) *Lady Bird* i Svensk Filmdatabas Rediger på Wikidata

* (da) *Lady Bird* i Danmark Nationale Filminstitut Rediger på Wikidata

* (en) *Lady Bird* på AllMovie Rediger på Wikidata

* (fr) *Lady Bird* på Allociné Rediger på Wikidata

* (nl) *Lady Bird* på MovieMeter Rediger på Wikidata

* (en) *Lady Bird* på Rotten Tomatoes Rediger på Wikidata

* (en) *Lady Bird* på Metacritic Rediger på Wikidata